Bent Blüdnikow
Bent Blüdnikow, f. 1954, dansk historiker og journalist. Blüdnikow var ansat på Rigsarkivet 1982-95 og har bl.a. skrevet Som om de slet ikke eksisterede (1991) om de tyske jødiske flygtninge i Danmark i 1930'erne. 
1995-98 var han tilknyttet Weekendavisen som debatredaktør og anmelder, og 1998-2001 var han debatredaktør på Berlingske Tidende. Siden 2001 har han været tilknyttet Berlingske Tidende som skribent. Blüdnikow har især vakt opmærksomhed med sine artikler om kommunismen og venstrefløjen generelt. Han har været stærkt kritisk over for Den Store Danske Encyklopædis omtale af kommunismen, som han mente blev skævt behandlet i forhold til værkets omtale af nazismen. Blüdnikow har i øvrigt efterlyst et opgør med venstrefløjen, som han mener har haft stor indflydelse på dansk politik og kulturliv frem til Sovjetunionens sammenbrud.